ຕຳຫຼວດຢີ່ປຸ່ນ ພົບເຫັນ ຍົນນ້ອຍບໍ່ມີຄົນຂັບ ຢູ່ເທິງຫຼັງຄາ ສຳນັກງານນາຍົກ 
NHK ລາຍງານວ່າ ຍົນ​ສີ່​​ໃບ​ພັດລຳນຶ່ງ ທີ່ມີເສັ້ນຜ່າສູນກາງປະ​ມານ 50 ຊັງ​ຕີ​ແມັດ ໄດ້ບັນຈຸ​ກ້ອງຖ່າຍ​ຮູບ ​ຂວດ​ຢາງ ​ແລະ ອຸປະກອນ ທີ່ມີລັກສະນະຄ້າຍຄື ເຄື່ອງຈູດແປວ​ໄຟ ເພື່ອໃຫ້ສັນຍານ.
ບັນດາເຈົ້າໜ້າທີ່ຍີ່ປຸ່ນ ໄດ້ເລີ້ມການສືບສວນສອບສວນ ຫຼັງຈາກ ທີ່ໄດ້ພົບເຫັນ ຍົນນ້ອຍບໍ່ມີຄົນຂັບ ຫຼື drone ລຳນຶ່ງຢູ່ເທິງຫຼັງຄາ ສຳນັກງານ ນາຍົກລັດຖະມົນຕີ Shinzo Abe ອົງການວິທະຍຸ ແລະ ໂທລະພາບແຫ່ງຊາດ NHK ລາຍງານວ່າ ຍົນສີ່ໃບພັດລຳດັ່ງກ່າວ ທີ່ມີເສັ້ນຜ່າສູນກາງປະມານ 50 ຊັງຕີ ແມັດ ໄດ້ບັນຈຸກ້ອງຖ່າຍຮູບ ພ້ອມດ້ວຍຂວດຢາງອັນນຶ່ງ ແລະ ອຸປະກອນ ທີ່ມີລັກສະນະຄ້າຍຄື ເຄື່ອງຈູດແປວໄຟ ເພື່ອໃຫ້ ສັນຍານ ສື່ມວນຊົນຈຳນວນນຶ່ງ ຍັງລາຍງານວ່າ ໂດຣນລຳດັ່ງກ່າວ ແມ່ນມີຮູບ ທີ່ເປັນສັນຍາລັກຂອງກຳມັນຕະພາບລັງສີ ແລະອົງການຂ່າວ Kyodo ລາຍງານວ່າ ມີການກວດພົບກຳມັນຕະພາບລັງສີ ປະລິມານນ້ອຍໆຢູ່ ໃນຍົນລຳດັ່ງກ່າວດ້ວຍ ລາຍງານຂ່າວໂທລະພາບ ສະແດງໃຫ້ເຫັນວ່າ ເຈົ້າໜ້າທີ່ຕຳຫຼວດ ຫຼາຍສິບຄົນ ຫ້ອມລ້ອມ ຍົນລຳນັ້ນ ຊຶ່ງປົກຄຸມດ້ວຍຜ້າສີຟ້າ ຍັງບໍ່ເປັນທີ່ຈະແຈ້ງເທື່ອວ່າ ຜູ້ໃດສົ່ງໂດຣນລຳດັ່ງກ່າວມາ ຫຼື ວ່າພວກເຂົາມີຈຸດປະສົງ ອັນໃດ ລາຍງານກ່າວວ່າ ບໍ່ມີຜູ້ໃດໄດ້ຮັບບາດເຈັບເລີຍ ນາຍົກລັດຖະມົນຕີ Shinzo Abe ບໍ່ໄດ້ຢູ່ໃນຫ້ອງການຂອງທ່ານໃນເວລານັ້ນ ທ່ານໄດ້ເດີນທາງໄປຮ່ວມກອງປະຊຸມ ຢູ່ທີ່ອິນໂດເນເຊຍ